અયોધ્યાનું નામ આવતાં જ ભલે મંદિર અને મસ્જિદનો વિવાદ ધ્યાને આવતો હોય, પણ અહીં ગંગા-જમનાની સંસ્કૃતિ દેશ માટે એક ઉદાહરણ છે. શહેરની ધાર્મિક સદભાવનાને જાળવી રાખવા એક મંદિરમાં સોમવારે સાંજે રમજાનના પવિત્ર મહિનામાં રોજા ઈફ્તારનું આયોજન કરવામાં આવ્યું. ખાસ વાત એ છે કે, સરયુ કુંજ સ્થિત 500 વર્ષ જૂનું આ મંદિર રામ જન્મભૂમિ-બાબરી મસ્જિદના સ્થળની નજીક આવેલું છે. ઈફ્તારના આયોજનમાં માત્ર સામાન્ય લોકોને બોલાવાયા હતા. કોઈ રાજકીય હસ્તી કે વીઆઈપીને તેમાં સામેલ નહોંતા કરાયા. સરયૂ કુંજના મહંત જુલ કિશોર શરણ શાસ્ત્રીએ જણાવ્યું કે, ‘અમે એ સંદેશ આપવા ઈચ્છતા હતા કે, આ પગલાંની પાછળ કોઈ રાજકીય હેતુ નથી. અમે અયોધ્યાથી દુનિયાને શાંતિનો સંદેશ આપવા ઈચ્છીએ છીએ.’